"Il-Gvern għadu sieket dwar ir-rapport tal-Vitals"
Il-Kap tal-Oppozizzjoni Adrian Delia qal li l-Prim Ministru Robert Abela, l-ex Prim Ministru Joseph Muscat u Konrad Mizzi għadhom siekta dwar ir-rapport tal-Vitals. F'indirizz fuq l-istazzjon televiżiv tal-Partit Nazzjonalista, Dr Delia qal li s-skiet tagħhom ifisser li qed jagħżlu li flok jipproteġu lill-Maltin, jaraw li l-poplu ikompli jinsteraq. Qal li jibqa' determinat li jkompli l-kawża fil-Qorti biex it-tlett sptarijiet jaslu għand il-Maltin u li wasal iż-żmien li l-poplu jingħaqad kontra l-pandemija, u titwarrab il-politika li tifridna. Dwar is-sitwazzjoni tal-Covid-19 il-Kap Nazzjonalista qal li filwaqt li l-Gvern ħa dawk li sejjaħ deċiżjonijiet mgħaġġla, it-tobba u l-professjonisti qed jappellaw biex kulħadd josserva r-rakkomandazzjonijiet tal-Awtoritajiet tas-Saħħa. Qal ukoll li sal-lum il-proposta li kien għamel xahar ilu biex il-frontliners jingħataw tlett ijiem leave għadha ma twettqitx.